CELEX: 
Language: hu
Date: 2020-09-18 00:00:00
Title: A BIZOTTSÁG (EU) .../... FELHATALMAZÁSON ALAPULÓ RENDELETE az (EU) 2017/2402 európai parlamenti és tanácsi rendeletnek az Európai Értékpapírpiaci Hatóság által az értékpapírosítási adattáraknak felszámított díjak tekintetében történő kiegészítéséről

INDOKOLÁS
            
            
               1.A FELHATALMAZÁSON ALAPULÓ JOGI AKTUS HÁTTERE
            
            
               Az (EU) 2017/2402 rendeletet
                  1
                (a továbbiakban: értékpapírosítási rendelet) 2017. december 12-én hirdették ki a Hivatalos Lapban. Az értékpapírosítási rendelet 3. fejezete létrehozza az értékpapírosítási adattárak keretrendszerét, amely összegyűjti az adott, értékpapírosítással létrejött eszközre vonatkozó valamennyi releváns információt. Ez a keretrendszer elősegíti, hogy a befektetők egyetlen és felügyelt forrásból jussanak hozzá az előzetes vizsgálat elvégzéséhez szükséges, megbízható adatokhoz. Az értékpapírosítási adattárakat az Európai Értékpapírpiaci Hatóság (a továbbiakban: ESMA) veszi nyilvántartásba és felügyeli.
            
            
               Az értékpapírosítási rendelet 16. cikkének (2) bekezdése felhatalmazza a Bizottságot, hogy felhatalmazáson alapuló jogi aktusokat fogadjon el az ESMA által az értékpapírosítási adattáraknak felszámítandó díjtípusok, a díjköteles ügyek, és a megfizetésük módja részletes meghatározására.
            
            
               E felhatalmazáson alapuló jogi aktus rendelkezései azokra a tapasztalatokra támaszkodnak, amelyeket az ESMA a kereskedési adattárak 648/2012/EU rendelet
                  2
                (a továbbiakban: EMIR) és az (EU) 2015/2365 rendelet
                  3
                (a továbbiakban: SFTR) szerinti nyilvántartásba vétele és felügyelete terén szerzett, és ezért összhangban vannak az említett két rendelet díjakra vonatkozó rendelkezéseivel.
            
            
               Az értékpapírosítási rendelet 16. cikkének (1) bekezdése értelmében az ESMA olyan díjakat számít fel az értékpapírosítási adattáraknak, amelyek arányosak az értékpapírosítási adattár árbevételével, és teljes mértékben fedezik az ESMA-nak az értékpapírosítási adattárak nyilvántartásba vételéhez és felügyeletéhez kapcsolódó szükséges kiadásait. Ezeknek a díjaknak fedezniük kell továbbá az illetékes hatóságok azon költségeinek megtérítését, amelyek az ESMA által átruházott feladatok következtében esetlegesen felmerülnek, Amennyiben a kereskedési adattárat az EMIR vagy az SFTR keretében már nyilvántartásba vették, a díjakat olyan mértékben kell kiigazítani, hogy azok csak az értékpapírosítási adattáraknak az értékpapírosítási rendelet szerinti nyilvántartásba vételével és felügyeletével kapcsolatban felmerülő további költségeket tükrözzék.
            
            
               2.AZ AKTUS ELFOGADÁSÁT MEGELŐZŐ KONZULTÁCIÓK
            
            
               A Bizottság 2018. január 31-én kikérte az ESMA szakvéleményét az értékpapírosítási adattáraknak felszámítandó díjakról. Az ESMA március 23-án konzultációs dokumentumot tett közzé. A konzultációs időszak május 23-án zárult le, e határidőig az ESMA öt szervezettől kapott választ. Április 13-án nyilvános meghallgatást tartottak. Az ESMA 2018. október 31-én adta ki szakvéleményét a Bizottságnak.
            
            
               A nyilvános konzultációra öten válaszoltak és jelezték, hogy a javasolt díjstruktúra széles körű támogatást élvez. Ennek eredményeként a végleges rendelkezések szorosan követik az ESMA konzultációs dokumentumában javasoltakat.
            
            
               A Bizottság 2020. február 27-én konzultált az Európai Értékpapír-bizottság szakértői csoportjával (a továbbiakban: EGESC) az ESMA szakvéleményéről és e felhatalmazáson alapuló jogi aktus tartalmáról. Az EGESC egyetértett a Bizottság megközelítésével.
            
            
               3.HATÁSVIZSGÁLAT
            
            
               Az ESMA szakvéleményének teljes körű figyelembevételével a Bizottság az értékpapírosítási rendelet 16. cikkének (2) bekezdése szerint elfogadta ezt a felhatalmazáson alapuló jogi aktust az értékpapírosítási adattáraknak felszámítandó díjtípusokról, összegük és beszedésük módjáról. Ez a felhatalmazáson alapuló jogi aktus teljes mértékben összhangban van az ESMA szakvéleményével.
            
            
               Az értékpapírosítási rendelet keretében a felügyeleti díjak beszedésére vonatkozóan megállapított két alapelv a következő: 1. a díjaknak arányosnak kell lenniük az értékpapírosítási adattár árbevételével, valamint 2. teljes mértékben fedezniük kell az ESMA kiadásait. Az ESMA a díjak típusaira, összegük meghatározására és beszedésük módjára vonatkozó véleményének kidolgozása során figyelembe vette hatályos költségvetés-tervezési keretelveit, valamint az 1003/2013/EU felhatalmazáson alapuló bizottsági rendeletben
                  4
                és az (EU) 2019/360 felhatalmazáson alapuló rendeletben
                  5
                alkalmazott megközelítést. Ezért az ESMA javaslatának megfelelően e felhatalmazáson alapuló jogi aktus a következőket tartalmazza: i. nyilvántartásbavételi díjak, amelyek fedezik az ESMA-nál az új értékpapírosítási adattárak nyilvántartásba vétele során felmerült egyszeri költségeket; ii. a nyilvántartásba vétel kiterjesztéséért felszámított díjak, amelyek fedezik az ESMA-nál az értékpapírosítási adattárak nyilvántartásba vétele során felmerült egyszeri költségeket, de tükrözik az EMIR keretében már nyilvántartásba vett adattár kérelmének feldolgozásakor fennálló szinergiát; és iii. felügyeleti díjak, amelyek fedezik az ESMA felügyelettel összefüggő éves folyó költségeit.
            
            
               A hatásvizsgálat így az ESMA költségeinek becslésén és a szóban forgó költségeknek az értékpapírosítási adattárak közötti felosztására vonatkozó módszertan elemzésén alapul, és figyelembe veszi, hogy az ESMA arra törekedett, hogy javaslatainak összhangban kell lenniük az SFTR és az EMIR díjakra vonatkozó hatályos rendelkezéseivel.
            
            
               Új nyilvántartásba vételért fizetendő díjak
            
            
               Az ESMA eredetileg azt mérlegelte, hogy eltér az EMIR és az SFTR szerinti korábbi szakvéleményeitől, és konzultációs dokumentumában értékpapírosítási adattáranként 100 000 EUR összegű rögzített díjat javasol új nyilvántartásba vétel esetében. A konzultáció keretében kapott egyes visszajelzések azonban rávilágítottak arra, hogy a nyilvántartásba vételi díjak ilyen struktúrája hátrányos helyzetbe hozná az alacsonyabb várható árbevételű kisebb vállalkozásokat. Következésképpen az ESMA elismerte, hogy az értékpapírosítási rendelet 16. cikke (1) bekezdésének megszövegezése értelmezhető úgy, az ESMA által felszámolt valamennyi (nyilvántartásba vételi és éves) díjnak arányosnak kell lennie az érintett értékpapírosítási adattár árbevételével.
            
            
               Ezért az EMIR és az SFTR meglévő szabályaival való összhang érdekében az ESMA módosította szakvéleményét, és „alacsony árbevétel”/„magas árbevétel” szerinti díjak alkalmazását irányozza elő (azaz „magas árbevételűek” az alapvető és kiegészítő értékpapírosítási adattári szolgáltatásokat egyaránt nyújtó vállalkozások, „alacsony árbevételűek” a kizárólag alapvető értékpapírosítási adattári szolgáltatásokat nyújtó vállalkozások). Az ESMA korábbi szakvéleményével összhangban ez a magas árbevételű adattárak esetében 100 000 EUR, az alacsony árbevételű adattárak esetében pedig 65 000 EUR nyilvántartásba vételi díjat eredményezne.
            
            
               Az ESMA az ösztönzési hatások elkerülése érdekében szakvéleményében rámutatott arra, hogy amennyiben lényegesen változnának a nyújtott szolgáltatások (azaz a besorolás „alacsony” árbevételről „magas” árbevételre változik), és ennek következtében az értékpapírosítási adattárra az eredetileg megfizetettnél magasabb nyilvántartásba vételi díj hárulna, úgy az ESMA az eredetileg megfizetett nyilvántartásba vételi díj és az említett lényeges változásból eredő magasabb, alkalmazandó nyilvántartásba vételi díj közötti különbözetet számítja fel. Az ESMA megállapította, hogy ez összhangban van az EMIR és az SFTR szerinti díjszabályokkal.
            
            
               A nyilvántartásba vétel kiterjesztéséért fizetendő díj
            
         
         
            
               Az EMIR vagy az SFTR keretében már kereskedési adattárként nyilvántartásba vett vállalkozások egyszerűsített kérelem útján kérelmezhetik az értékpapírosítási rendelet szerinti nyilvántartásba vételük kiterjesztését.
            
            
               Bár a nyilvántartásba vétel kiterjesztésével járó költségek becsléséhez nem állnak rendelkezésre múltbeli tapasztalatok, az ESMA abból indult ki, hogy a nyilvántartásba vétel kiterjesztésével kapcsolatos költségek becslése során a következő szempontokat kell figyelembe venni: i. a nyilvántartásba vétel kiterjesztése kevésbé időigényes az értékpapírosítási rendelet szerinti új nyilvántartásba vételhez képest, ii. az értékpapírosítási rendelettel bevezetett újabb részletes követelmények további teherrel járhatnak az ESMA számára mindaddig, amíg az adattár és az ESMA megállapodásra nem jut egymással, és iii. a nyilvántartásba vétel kiterjesztése iránti kérelem esetében a kérelmezőnek azon dokumentumok mintegy 80 %-át kellene benyújtania, amelyeket az első nyilvántartásba vétel kérelmezése során nyújtott volna be.
            
            
               Ezért a fenti szempontok alapján az ESMA úgy becsülte, hogy a nyilvántartásba vétel kiterjesztése iránti kérelemmel összefüggő kiadásai az új nyilvántartásba vétel iránti kérelem értékelésével kapcsolatos költségek mintegy felét tennék ki, ami körülbelül 0,33 teljes munkaidős egyenértéknek (FTE) felelne meg. Ez a díj megegyezik azzal a becsült díjjal, amely az ESMA-nak az SFTR szerinti díjakra vonatkozó szakvéleményében szerepel.
            
            
               Az ESMA felügyeleti költségvetésére alkalmazva ez a 0,33 becsült teljes munkaidős egyenérték 53 000 EUR javasolt nyilvántartásba vételi díjat eredményezne azon kereskedési adattárak esetében, amelyek az ESMA-nál való nyilvántartásba vételüket az értékpapírosítási rendelet szerinti értékpapírosítási adattári szolgáltatásokra kívánják kiterjeszteni.
            
            
               E javaslat nyilvános konzultációra bocsátását és a válaszadóktól kapott, összességben pozitív visszajelzéseket követően az ESMA a következő végleges véleményt adta ki: a nyilvántartásba vétel kiterjesztését kérelmező és „magas árbevételűnek” minősített vállalkozások esetében a nyilvántartásba vétel kiterjesztéséért fizetendő díj 50 000 EUR lenne (vagyis a „magas árbevételű” kérelmezők által az új nyilvántartásba vételért fizetendő díj – 100 000 EUR – 50 %-a). Az „alacsony árbevételűnek” minősített vállalkozások esetében a nyilvántartásba vétel kiterjesztéséért fizetendő díj 32 500 EUR lenne (vagyis az „alacsony árbevételű” kérelmezők esetében az új nyilvántartásba vételért fizetendő díj – 65 000 EUR – 50 %-a).
            
            
               Egyidejűleg benyújtott, az EMIR és/vagy az SFTR és az értékpapírosítási rendelet szerinti kérelmek esetében fizetendő nyilvántartásba vételi díjak
            
            
               Abban az esetben, amikor egy vállalkozás egyidejűleg nyújt be az EMIR és/vagy az SFTR és az értékpapírosítási rendelet szerinti kérelmet, az ESMA indokolatlannak tartotta, hogy a vállalkozásnak minden egyes kérelem esetében ugyanazt a nyilvántartásba vételi díjat kelljen fizetnie. Ezért az ESMA el kívánta kerülni, hogy egy adott vállalkozás egyidejűleg benyújtott kérelmek esetében többet fizessen ahhoz a helyzethez képest, amikor először az EMIR és/vagy az SFTR keretében nyilvántartásba vennék, és azt követően kérelmezné az értékpapírosítási rendelet szerinti kiterjesztést.
            
            
               Ennek elkerülése érdekében az ESMA azt javasolta, hogy abban az esetben, amikor egy vállalkozás egyidejűleg kérelmezi az EMIR vagy az SFTR és az értékpapírosítási rendelet szerinti nyilvántartásba vételt, akkor a kérelmező az értékpapírosítási rendelet szerinti új nyilvántartásba vételért fizetendő díj helyett i. az EMIR vagy az SFTR szerinti nyilvántartásba vétel kiterjesztéséért fizetendő díj teljes összegét, és ii. az értékpapírosítási rendelet szerinti nyilvántartásba vétel kiterjesztéséért fizetendő díjat fizeti. Abban az esetben, amikor egy kérelmező egyidejűleg veteti magát nyilvántartásba az EMIR, az SFTR szerinti és értékpapírosítási adattári szolgáltatások nyújtására, az ESMA javaslata szerint a kérelmező az EMIR szerinti teljes díjat, a nyilvántartásba vétel kiterjesztéséért az SFTR szerint fizetendő díjat, és harmadszor a nyilvántartásba vétel kiterjesztéséért az értékpapírosítási rendelet szerint fizetendő díjat fizetné, amit az eddigi szinergiák indokolnak.
            
            
               Ez a javaslat pozitív visszajelzést kapott, ezért az ESMA végleges szakvéleményében is szerepelt.
            
            
               Éves felügyeleti díjak
            
            
               Az SFTR keretében kiadott korábbi szakvéleményeivel összhangban az ESMA azt javasolta, hogy az éves felügyeleti díjait a költségvetési eljárásának megfelelően kell meghatározni, figyelemmel mindazon tevékenységekre, amelyek az értékpapírosítási rendelettel összefüggő felügyeleti intézkedéseket igényelnének. Egy ilyen megközelítés ezért a következőket feltételezné: i. az árbevétel mértékének konkrét meghatározását, ii. a felügyeleti díjak alsó határának meghatározását és iii. az első évben fizetendő felügyeleti díjak meghatározását.
            
            
               i. A figyelembe veendő árbevétel meghatározása
            
            
               Az SFTR és az EMIR keretében kiadott korábbi véleményeivel összhangban az ESMA úgy ítélte meg, hogy az értékpapírosítási rendelet 16. cikke (1) bekezdésének alkalmazásában az „árbevétel” fogalmának bevételi adatokon kell alapulnia. Ennek megfelelően az ESMA azt javasolta, hogy az éves árbevétel kiszámításához használt „bevétel” fogalmának ki kell terjednie mind az értékpapírosítási rendelettel kapcsolatos alapvető értékpapírosítási adattári szolgáltatások nyújtásából származó bevételre, mind a kiegészítő értékpapírosítási adattári szolgáltatások nyújtásából származó bevételre. Az „értékpapírosítási rendelet szerinti (alapvető és kiegészítő szolgáltatásokból származó) bevételek” gördülékeny és pontos azonosítása érdekében az ESMA azt javasolta, hogy az értékpapírosítási adattárak pénzügyi beszámolóikban külön mutassák be a szakvéleményében felsorolt különböző bevételiforrás-kategóriákat.
            
            
               A nyilvános konzultációra válaszolók vegyesen vélekedtek az ESMA javaslatáról. Néhányan szorgalmazták a „kiegészítő szolgáltatások” fogalmának további pontosítását, továbbá a kizárólag értékpapírosítási adattárak által nyújtható szolgáltatások és a más piaci szereplők által nyújtható szolgáltatások megkülönböztetését. A válaszadók aggodalmukat fejezték ki amiatt, hogy az „ingyenesen” nyújtandó információk széles köre arra késztetné a többi piaci szereplőt, például a befektetőket és a potenciális befektetőket, hogy olyan adatokat szerezzenek, amelyek segítségével az értékpapírosítási adattárakkal szemben előnyös versenyhelyzetbe kerülhetnek. Néhányan úgy vélték, hogy az ESMA felügyeleti intézkedései döntően az alapvető szolgáltatások felügyeletéhez kapcsolódnak.
            
            
               Ezen aggályok eloszlatása érdekében az ESMA hangsúlyozta, hogy a 17. cikk (1) bekezdésében felsorolt szervezetek jegyzéke a jelek szerint nem tartalmaz más nyilvántartásba vett értékpapírosítási adattárakat. Habár a tapasztalt befektetők vagy potenciális befektetők lényegi információkhoz juthatnak az értékpapírosítási adattáraktól, nem világos, hogy azonnal versenyre tudnának-e kelni az értékpapírosítási piacokon működő adattárak specializált jellegével és tapasztalataival. Az ESMA úgy vélte továbbá, hogy nem az ő hatásköre meghatározni az értékpapírosítási adattárak azon képességét, hogy ellenőrizzék vagy korlátozzák a tájékoztatásért felelős szervezetek által a részükre szolgáltatott információkat, és azt sem, hogy ezeket az információkat a későbbiekben hogyan használják fel az adatfelhasználók. Az ESMA emlékeztetett továbbá arra, hogy a kiegészítő szolgáltatásoknak a figyelembe veendő árbevétel kiszámításába való belefoglalásának célja a nyilvántartásba vett értékpapírosítási adattárak egészére kiterjedő, lehető legarányosabb megközelítés bevezetése.
            
            
               Ami a kiegészítő szolgáltatásokra vonatkozó további részleteket illeti, az ESMA rámutatott arra, hogy az értékpapírosítással kapcsolatos ilyen szolgáltatások nyújtására akkor kerülne sor, ha az adattár felhasználná a tájékoztatásért felelős szervezet által az értékpapírosítási rendelet 7. és 17. cikke szerinti adatszolgáltatási kötelezettségeinek teljesítése céljából szolgáltatott információkat, és ezeket az információkat olyan további szolgáltatásokhoz vagy termékekhez használná fel, amelyekre nem vonatkozik az értékpapírosítási rendelet 17. cikkének (1) bekezdésében meghatározott „ingyenes hozzáférés”.
            
            
               ii. A felügyeleti minimumdíj
            
            
               Mivel az ESMA-nak feladatai ellátása érdekében szisztematikusan bizosítania kell a felügyeleti tevékenységek minimális szintjét (vagyis az ESMA-nál állandó költségek merülnek fel), az ESMA úgy véli, hogy indokolt éves felügyeleti minimumdíjat meghatározni. Az ESMA ezért azt javasolta, hogy az értékpapírosítási adattár által fizetendő éves minimumdíjnak meg kell egyeznie az EMIR és az SFTR szerinti minimumdíjjal, azaz 30 000 EUR-val. Az ESMA azt is hangsúlyozta, hogy a nyilvántartásba vételi díjakkal kapcsolatban ismertetett lehetséges szinergiák valószínűleg nem érhetők el ezen a szinten. Az ESMA ezért azt javasolta, hogy az értékpapírosítási rendelet szerinti felügyeleti minimumdíjnak egységesnek kell lennie, függetlenül attól, hogy a vállalkozást nyilvántartásba vették-e új értékpapírosítási adattárként, vagy az EMIR szerinti nyilvántartásba vételét kiterjesztették-e az értékpapírosítási rendelet szerinti tevékenységekre is. E megoldás szerint annak a szervezetnek, amelyre egyaránt vonatkozik az EMIR, az SFTR és az értékpapírosítási rendelet szerinti felügyeleti minimumdíj, az egyes rendeletek szerinti felügyeleti minimumdíjakat kellene fizetnie (pl. 60 000 EUR, ha az EMIR/SFTR és az értékpapírosítási rendelet szerint nyilvántartásba vett szervezetről van szó, vagy 90 000 EUR, ha a szervezetet mindhárom rendelet szerint nyilvántartásba vették).
            
            
               A válaszadók egyhangúlag támogatták a javaslatot, ezért az ESMA változatlanul hagyta az erre vonatkozó szakvéleményét.
            
            
               iii. Az első évben fizetendő felügyeleti díjak
            
         
         
            
               Az ESMA a tapasztalatok alapján emlékeztetett arra, hogy első évi felügyeleti intézkedései nem kapcsolódnak a szóban forgó értékpapírosítási adattár tényleges tevékenységi szintjéhez, hanem meglehetősen hasonlóak valamennyi adattár tekintetében. Az ESMA ezért azt javasolta, hogy a 2020-ben nyilvántartásba vett vagy (évtől függetlenül) a nyilvántartásba vételüket követő első naptári évben tevékeny értékpapírosítási adattáraknak együtthatóval kiigazított nyilvántartásba vételi díjjal megegyező felügyeleti díjat kell fizetniük az első évben. Az együttható a nyilvántartásba vétel napján az év végéig hátralevő munkanapok arányát tükrözné. Az ESMA ilyen esetben nem különböztetné meg azokat a szervezeteket, amelyeknek nyilvántartásba vételét kiterjesztették, mivel a későbbi felügyeleti intézkedései során sem kerül különbségtételre az új nyilvántartásba vétel vagy a nyilvántartásba vétel kiterjesztése között. Ez összhangban van az ESMA SFTR keretében adott szakvéleményével is.
            
            
               A kapott visszajelzések fényében az ESMA nem változtatott az erre a szempontra vonatkozó szakvéleményén. A konkrét számítási módokat illetően az ESMA egyértelművé tette, hogy a minimumdíjra vonatkozó szabályozás nem vonatkozna a vállalkozás által az (n) évben fizetendő felügyeleti díjra, amennyiben a vállalkozást ugyanazon (n) évben vették nyilvántartásba. Az ilyen esetekben a nyilvántartásba vételi díjat megszoroznák a következő hányadossal: a nyilvántartásba vétel napján az év végéig hátralevő munkanapok száma / 250 nap.
            
            
               iv. A nyilvántartásba vétel első évének letelte után fizetendő éves felügyeleti díjak
            
            
               A fent említett megfontolásokra tekintettel az ESMA azt javasolta, hogy minden egyes adattárnak olyan éves felügyeleti díjat számítana fel, mely arányos az adattár figyelembe veendő árbevételének az értékpapírosítási adattárak által elért teljes árbevételéből való részesedésével, és a fent említett, figyelembe veendő árbevétel alapján kerülne kiszámításra, a 30 000 EUR összegű alsó korlát figyelembevételével. Ez azt jelentené, hogy minden egyes vállalkozás az ESMA teljes felügyeleti költségeinek egy részét viselné.
            
            
               E kérdést illetően a válaszadók többsége támogatta a javaslatot. Ennek ellenére felmerült néhány aggály azzal kapcsolatban, hogy nem lehet előrejelezni az éves felügyeleti költségeknek az értékpapírosítási adattárak üzleti modelljei életképességére gyakorolt hatását, mivel nem ismertek az ESMA jövőbeli felügyeleti költségei. Ezért néhány válaszadó azt kérte, hogy az ESMA éves felügyeleti díjait az egyes adattárak éves árbevételének egy adott százalékában kellene maximálni, és amennyiben az adattár már nem teljesíti a nyilvántartásba vétel feltételeit, az ESMA-nak vissza kellene térítenie a megfizetett díjakat.
            
            
               Válaszul az ESMA emlékeztetett arra, hogy az értékpapírosítási rendelet 16. cikkének (1) bekezdése szerinti megbízatása értelmében teljes mértékben fedeznie kell az értékpapírosítási adattári szolgáltatások nyújtása céljából nyilvántartásba vett vállalkozások felügyeletéhez kapcsolódó költségeit, és arra, hogy a 16. cikk (1) bekezdése nem vezet be „felső határt” vagy „küszöböt” e megtérítendő felügyeleti költségekre. Az ESMA által tervbe vett felügyeleti költségeket illetően az ESMA hangsúlyozta, hogy az általa felügyelt szervezetek típusának és számának növekedésével további szinergiák keletkezhetnek, amelyek a felügyeleti költségek terén bizonyos megtakarításokat eredményezhetnek. Mivel az ESMA díjait úgy kell megállapítani, hogy azok tükrözzék a felügyeleti költségeit, az ilyen költségmegtakarításokat díjcsökkentés formájában idővel továbbadnák a felügyelt szervezeteknek.
            
            
               Az ESMA továbbá megjegyezte, hogy az értékpapírosítási adattár ESMA-nál való nyilvántartásba vételének megszűnése az ilyen helyzetre szabott további felügyeleti intézkedéseket tenne szükségessé, amelyek jelenleg nem indokolnák az adott adattár által az ESMA-nak megfizetett felügyeleti díjak visszatérítésére vonatkozó rendelkezések beillesztését.
            
            
               A tényleges éves felügyeleti díjakat illetően az ESMA a következő eljárást javasolta: a) Az ESMA az n–1. év 4. negyedévének elején értesíti az értékpapírosítási adattárakat a következő évre (vagyis az n. évre) fizetendő éves díjukról. Ez az n–2. év auditált pénzügyi kimutatásain alapulna; b) Az n. évre vonatkozó díjat az egyes értékpapírosítási adattáraknak legkésőbb az n. év márciusának végéig kell megfizetniük.
            
            
               Az ESMA azonban elismerte, hogy az adatszolgáltatási kötelezettségek kezdetének első két évében a nyilvántartásba vett adattárak éves pénzügyi kimutatásai nem tartalmazzák a figyelembe veendő árbevételre vonatkozó adatokat, mivel a figyelembe veendő árbevétel az értékpapírosítási rendelet szerinti szolgáltatásnyújtáson alapulna.
            
            
               Ezért az ESMA azt javasolta, hogy a vállalkozás nyilvántartásba vételét követő első két teljes évben a számításhoz a becsült, figyelembe veendő árbevételt fogja felhasználni. Ezek az információk az értékpapírosítási adattárak üzleti terveiből származnának, melyek az ESMA-nál való nyilvántartásba vétel iránti kérelemmel kerülnek benyújtásra. Amennyiben az adattár becslései jelentősen eltérnének a későbbi tényleges árbevételi adatoktól, ezt a következő években kompenzálják, amint a vállalkozás auditált pénzügyi kimutatásaiban rendelkezésre állnak a tényleges, figyelembe veendő árbevételi adatok és így azok beilleszthetők a számítási képletbe.
            
            
               Az ESMA ezen javaslata összességben pozitív visszajelzést kapott, ezért változatlanul szerepel az ESMA végleges szakvéleményében.
            
            
               Fizetési és visszatérítési feltételek
            
            
               i. Új nyilvántartásba vételért fizetendő díj és a nyilvántartásba vétel kiterjesztéséért fizetendő díj
            
            
               Mivel az értékpapírosítási rendelet 16. cikke előírja, hogy az ESMA-nak olyan díjakat kell felszámítania az értékpapírosítási adattáraknak, amelyeknek „teljes mértékben fedezniük kell az ESMA-nak az értékpapírosítási adattárak nyilvántartásba vételéhez és felügyeletéhez kapcsolódó szükséges kiadásait, valamint az illetékes hatóságok azon költségeit, amelyek az [értékpapírosítási rendelet] 14. cikke (1) bekezdése szerinti feladatátruházás következtében esetlegesen felmerülnek”, érthető, hogy a vonatkozó díjak megfizetése alapvető feltétele az értékpapírosítási adattár értékpapírosítási rendelet szerinti nyilvántartásba vételének vagy nyilvántartásba vétele kiterjesztésének.
            
            
               Az ESMA ezért azt javasolta, hogy az értékpapírosítási adattár a nyilvántartásba vétel iránti kérelmének benyújtásakor fizesse meg a vonatkozó nyilvántartásba vételi díjat és a nyilvántartásba vétel kiterjesztéséért fizetendő díjat. Ez a javaslat összhangban van az EMIR-ben az ESMA által felszámított díjakra vonatkozóan megállapított rendelkezésekkel, és valamennyi válaszadó egyhangúlag támogatta a javaslatot.
            
            
               ii. A visszatérítésre vonatkozó feltételek kérelem visszavonása esetén
            
            
               Az ESMA a díjaira vonatkozóan jelenleg az EMIR szerinti azon elvet (1003/2013 felhatalmazáson alapuló rendelet) követi, amelynek értelmében nem jár visszatérítés a kérelmező kereskedési adattáraknak, amennyiben a kérelmet a nyilvántartásba vételről szóló határozat előtt visszavonják. Az eddigi tapasztalatai alapján azonban az ESMA elismerte, hogy ez a megoldás nem feltétlenül biztosít kellő ösztönzést azon kérelmezőknek, amelyek nyilvántartásba vétele nyilvánvalóan sikertelen, és ezáltal az ESMA erőforrásainak túlzott igénybevételét eredményezi. Az ESMA ezért a nyilvántartásba vételi díjak visszatérítésére vonatkozóan a következő feltételeket javasolta: a) 50 %-os visszatérítés azon kérelmek esetében, amelyeket azt megelőzően vontak vissza, hogy az ESMA megállapította volna azok hiánytalanságát (az értékpapírosítási rendelet 10. cikkének (6) bekezdése értelmében); és b) 0 %-os visszatérítés azon kérelmek esetében, amelyeket azután vontak vissza, hogy az ESMA megállapította azok hiánytalanságát (azaz olyan kérelmek esetében, amelyek esetében már megkezdte az elbírálást az értékpapírosítási rendelet 12. cikke alapján).
            
            
               Ez a javaslat összességben pozitív visszajelzést kapott, ezért az ESMA végleges szakvéleményében is szerepelt.
            
            
               iii. Az éves felügyeleti díjak megfizetésének ütemezése
            
            
               Az SFTR kereskedési adattárak által fizetendő díjakra alkalmazandó szabályai kimondják, hogy a kereskedési adattáraknak az éves felügyeleti díjaikat két részletben kell megfizetniük – az első részletet február 28-ig, a másodikat október 31-ig. Tekintettel azonban az ESMA-nak a díjak feldolgozásával kapcsolatos eddigi tapasztalataira és az egyszerűsített díjfizetési ütemterv előnyeire, az ESMA azt javasolta, hogy az értékpapírosítási adattárak éves felügyeleti díjaikat egy összegben fizessék be.
            
         
         
            
               A kapott pozitív visszajelzések fényében az ESMA nem változtatott az erre a szempontra vonatkozó szakvéleményén.
            
            
               iv. Az illetékes hatóságoknál felmerülő költségek visszatérítése
            
            
               Az értékpapírosítási rendelet 16. cikkének (1) bekezdése előírja, hogy az illetékes nemzeti hatóságoknál az ESMA által átruházott felügyeleti feladatok ellátása során felmerülő költségeket az ESMA felügyeleti díjai fedezik. Ez azt jelenti, hogy az illetékes hatóság nem törekszik arra, hogy ezeket a költségeket közvetlenül az értékpapírosítási adattártól követelje.
            
            
               E cikkel, valamint az SFTR és az EMIR szerinti hatályos szabályokkal összhangban az ESMA az illetékes nemzeti hatóságoknak visszatérítendő költségekkel kapcsolatban a következőket javasolja: a) az illetékes nemzeti hatóságoknak visszatérítendő költségekről az ESMA és az illetékes hatóság előzetesen megállapodott; b) az illetékes nemzeti hatóságoknak visszatérítendő költségeket az ESMA értékpapírosítási adattárakkal kapcsolatban felmerülő összes igazgatási költségének meghatározásához használt módszerrel összhangban kell kiszámítani; c) az illetékes nemzeti hatóságoknak visszatérítendő költségek arányosak az érintett értékpapírosítási adattárak figyelembe veendő árbevételével; és d) az illetékes nemzeti hatóságoknak visszatérítendő költségek nem haladhatják meg az érintett értékpapírosítási adattárak által fizetett felügyeleti díjak teljes összegét.
            
            
               Az ESMA arra is rámutatott, hogy az ESMA általi, az illetékes nemzeti hatóságokra történő bármely feladatátruházás független alapon kerül meghatározásra, az bármikor visszavonható, és nem érinti az adott értékpapírosítási adattárnak felszámított díjak összegét.
            
            
               A kapott visszajelzések fényében az ESMA nem változtatott az erre a szempontra vonatkozó szakvéleményén.
            
            
               E rendelet az ESMA által a szakvéleményében javasolt intézkedéseken alapul.
            
            
               4.A FELHATALMAZÁSON ALAPULÓ JOGI AKTUS JOGI ELEMEI
            
            
               Az európai felügyeleti hatóság (Európai Értékpapír-piaci Hatóság) létrehozásáról, a 716/2009/EK határozat módosításáról és a 2009/77/EK bizottsági határozat hatályon kívül helyezéséről szóló, 2010. november 24-i 1095/2010/EU európai parlamenti és tanácsi rendelet 62. cikke előírja, hogy az ESMA bevételei az uniós jogban meghatározott esetekben az ESMA-nak fizetett díjakból, a pénzügyi piaci szereplők felügyelete terén hatáskörrel rendelkező nemzeti hatóságok hozzájárulásaiból és egy uniós támogatásból állnak.
            
            
               Ez a felhatalmazáson alapuló jogi aktus meghatározza az értékpapírosítási adattárak által fizetendő díjak típusait. Meghatározza i. a kérelmezők által fizetendő nyilvántartásba vételi díj és a nyilvántartásba vétel kiterjesztéséért fizetendő díj mértékét, ii. a felszámítandó éves felügyeleti díjak alapjául szolgáló, figyelembe veendő árbevételt, valamint iii. az éves felügyeleti díjak mértékét.
            
            
               Végezetül, a felhatalmazáson alapuló jogi aktus meghatározza a fizetési módokat, és rendelkezik az illetékes nemzeti hatóságoknál felmerült költségek visszatérítéséről.
            
            
               A BIZOTTSÁG (EU) .../... FELHATALMAZÁSON ALAPULÓ RENDELETE
            
            
               (2020.9.18.)
            
            
               az (EU) 2017/2402 európai parlamenti és tanácsi rendeletnek az Európai Értékpapírpiaci Hatóság által az értékpapírosítási adattáraknak felszámított díjak tekintetében történő kiegészítéséről
            
            
               (EGT-vonatkozású szöveg)
            
            
               AZ EURÓPAI BIZOTTSÁG
            
            
               tekintettel az Európai Unió működéséről szóló szerződésre,
            
            
               tekintettel az értékpapírosítás általános keretrendszerének meghatározásáról, az egyszerű, átlátható és egységesített értékpapírosítás egyedi keretrendszerének létrehozásáról, valamint a 2009/65/EK, a 2009/138/EK és a 2011/61/EU irányelv és az 1060/2009/EK és a 648/2012/EU rendelet módosításáról szóló, 2017. december 12-i (EU) 2017/2402 európai parlamenti és tanácsi rendeletre
                  6
                és különösen annak 16. cikke (2) bekezdésére,
            
            
               mivel:
            
            
               (1)Az (EU) 2017/2402 rendelet 16. cikke értelmében az Európai Értékpapírpiaci Hatóság (a továbbiakban: ESMA) olyan díjakat számít fel az értékpapírosítási adattáraknak, amelyek teljes mértékben fedezik az ESMA-nak az említett adattárak nyilvántartásba vételéhez és felügyeletéhez kapcsolódó szükséges kiadásait. Az ESMA-nál magasabb költségek merülnek fel a kiegészítő szolgáltatásokat nyújtani szándékozó értékpapírosítási adattárak nyilvántartásba vétel iránti kérelmeinek feldolgozása során. E költségek azonban alacsonyabbak lesznek abban az esetben, amikor az értékpapírosítási adattárat már nyilvántartásba vették kereskedési adattárként vagy a 648/2012/EU európai parlamenti és tanácsi rendelet
                  7
               , vagy az (EU) 2015/2365 európai parlamenti és tanácsi rendelet
                  8
                szerint. A nyilvántartásba vételt kérelmező szervezetek nyilvántartásba vételi díjának megállapításakor ezért külön figyelembe kell venni az értékpapírosítási adattár által nyújtandó szolgáltatások típusát, valamint azt, hogy már nyilvántartásba vették-e kereskedési adattárként. Mivel az ESMA-nak a nyilvántartásba vétel iránti kérelem értékelésével kapcsolatos kiadásai a kérelmező méretétől függetlenül azonosak, és csak a nyújtandó szolgáltatások típusától függnek, helyénvaló rögzített nyilvántartásba vételi díjat megállapítani.
            
         
         
            
               (2)Amennyiben egy kereskedési adattárként még nem nyilvántartásba vett szervezet egyidejűleg nyújt be kereskedési adattárként és értékpapírosítási adattárként történő nyilvántartásba vétel iránti kérelmeket, az ESMA-nál az e kérelmek egyidejű feldolgozása során felmerülő költségek a szinergiák miatt szintén alacsonyabbak lennének. Amennyiben az ilyen kérelmeket egyidejűleg nyújtják be, az értékpapírosítási adattárnak a kereskedési adattárként történő nyilvántartásba vételért a 648/2012/EU rendelet illetve az (EU) 2015/2365 rendelet szerinti teljes díjat kell fizetnie, míg az értékpapírosítási adattárként történő nyilvántartásba vételért csökkentett mértékű, a nyilvántartásba vétel kiterjesztéséért fizetendő díjat kell fizetnie.
            
            
               (3)A nyilvántartásba vételt követően kiegészítő szolgáltatásokat nyújtó értékpapírosítási adattár által fizetendő nyilvántartásba vételi díj vagy a nyilvántartásba vétel kiterjesztéséért fizetendő díj megállapítása során figyelembe kell venni ezeket a kiegészítő szolgáltatásokat. Ezzel szemben az olyan értékpapírosítási adattár számára, amely a nyilvántartásba vételt követően már nem nyújt kiegészítő szolgáltatásokat, nem kell visszatéríteni a nyilvántartásba vételi díját vagy a nyilvántartásba vétel kiterjesztéséért fizetendő díját, mivel az ESMA-nál már felmerültek a kérelem értékelésével kapcsolatos költségek.
            
            
               (4)A komolytalan kérelmektől való elrettentés érdekében a nyilvántartásba vételi díjak vagy a nyilvántartásba vétel kiterjesztéséért fizetendő díjak nem téríthetők vissza, amennyiben az ESMA elutasította a nyilvántartásba vételt, és csak részben téríthetők vissza, amennyiben a kérelmező a nyilvántartásba vételi eljárás során vonja vissza a kérelmét.
            
            
               (5)A felügyeleti díjak méltányos elosztásának és annak biztosítása érdekében, hogy a kiszabott díjak tükrözzék az ESMA-nál az egyes felügyelt szervezetek tekintetében felmerült tényleges költségeket, az éves felügyeleti díjat az egyes értékpapírosítási adattárak által elért árbevétel alapján kell kiszámítani. Amennyiben egy nyilvántartásba vett értékpapírosítási adattár árbevételére vonatkozóan nem állnak rendelkezésre korábbi adatok, az éves felügyeleti díjnak az értékpapírosítási adattár várható árbevételén kell alapulnia.
            
            
               (6)Az egyes értékpapírosítási adattáraknak felszámított éves felügyeleti díjaknak arányosnak kell lenniük az adott adattárnak az egy adott pénzügyi évben generált árbevételének az összes nyilvántartásba vett és felügyelt értékpapírosítási adattár által az ugyanabban a pénzügyi évben generált teljes árbevételéből való részesedésével. Minden egyes értékpapírosítási adattárnak éves felügyeleti minimumdíjat is fizetnie kell, tekintettel arra, hogy bizonyos rögzített igazgatási költségek merülnek fel valamennyi értékpapírosítási adattár felügyeletével kapcsolatban, függetlenül a generált árbevétel összegétől.
            
            
               (7)Mivel az értékpapírosítási adattár tevékenységéről a nyilvántartásba vételt követő pénzügyi évben csak korlátozott mértékben állnak rendelkezésre adatok, az arra az évre vonatkozó éves felügyeleti díjat a nyilvántartásbavételi díj és az ESMA által az adott évben az értékpapírosítási adattár felügyeletéből adódóan tett felügyeleti intézkedések alapján kell kiszámítani. A nyilvántartásba vételt követő első hónapok felügyeleti intézkedései hasonlóak a kérelmező nyilvántartásba vételének értékelésére irányuló intézkedésekhez. Ezért az értékpapírosítási adattár működésének első évében a felügyeleti díjnak a kérelmező által fizetett nyilvántartásba vételi díjon kell alapulnia, melyet együtthatóval kell kiigazítani.
            
            
               (8)Tekintettel az ESMA éves költségvetési eljárására és a felügyeleti költségek becsléséhez szükséges időre, az adott pénzügyi év október 1-jén vagy azt követően nyilvántartásba vett értékpapírosítási adattárakat nem lehet figyelembe venni a következő évre vonatkozó teljes éves felügyeleti költség kiszámításakor. Ezért az előző év október 1-jén vagy azt követően nyilvántartásba vett értékpapírosítási adattár éves felügyeleti díjának meg kell egyeznie a nyilvántartásba vételi díjával.
            
            
               (9)Az illetékes nemzeti hatóságoknál költségek merülnek fel az (EU) 2017/2402 rendelet szerinti tevékenységek elvégzése és különösen az említett rendelet 14. cikkének (1) bekezdésével összhangban átruházott feladatok elvégzése során. Az ESMA által az értékpapírosítási adattáraknak felszámított díjaknak e költségeket is fedezniük kell. Annak elkerülése érdekében, hogy az illetékes hatóságok az átruházott feladatok vagy az ESMA-nak nyújtott segítség miatt veszteséget szenvedjenek vagy nyereséget realizáljanak, az ESMA az adott tagállami illetékes hatóságnál ténylegesen felmerült költségeket megtéríti.
            
            
               ELFOGADTA EZT A RENDELETET:
            
            
               1. cikk
            
            
               A felügyeleti költségek teljes megtérülése
            
            
               A értékpapírosítási adattáraknak felszámított díjak fedezik az alábbiakat:
            
            
               a)Az értékpapírosítási adattáraknak az (EU) 2017/2402 rendelet szerinti, az ESMA általi nyilvántartásba vételével és felügyeletével összefüggésben felmerülő összes költség, ideértve az olyan kereskedési adattárak nyilvántartásba vételének kiterjesztéséből eredő költségeket is, amelyeket a 648/2012/EU rendelet 1. fejezetének VI. címe vagy az (EU) 2015/2365 rendelet III. fejezete szerint már nyilvántartásba vettek;
            
            
               b)az (EU) 2017/2402 rendelet alapján és a feladatoknak az említett rendelet 14. cikke (1) bekezdésével összhangban történő átruházása következtében tevékenységeket folytató illetékes hatóságok költségeinek megtérítéséből adódó összes költség.
            
            
               2. cikk
            
            
               A figyelembe veendő árbevétel
            
            
               (1)A csak az (EU) 2017/2402 rendelet alapján nyilvántartásba vett értékpapírosítási adattárak e rendelet alkalmazásában olyan auditált beszámolókat készítenek, amelyekben elkülönítik a következőkből származó bevételeket:
            
            
               a)Az (EU) 2020/1230 felhatalmazáson alapuló bizottsági rendelet
                  9
                1. cikkének 3. pontjában meghatározott alapvető értékpapírosítási szolgáltatások.
            
            
               b)Az (EU) 2020/1230 felhatalmazáson alapuló rendelet 1. cikkének 4. pontjában meghatározott kiegészítő értékpapírosítási szolgáltatások.
            
            
               c)Bármely más nyújtott szolgáltatás.
            
         
         
            
               (2)Az (EU) 2017/2402 rendelet szerint nyilvántartásba vett olyan értékpapírosítási adattár, amelyet vagy a 648/2012/EU rendelet vagy az (EU) 2015/2365 rendelet szerint kereskedési adattárként is nyilvántartásba vettek, e rendelet alkalmazásában olyan auditált beszámolókat készít, amelyekben elkülöníti a következőkből származó bevételeket:
            
            
               a)alapvető értékpapírosítási szolgáltatások nyújtása;
            
            
               b)kiegészítő értékpapírosítási szolgáltatások nyújtása;
            
            
               c)a származtatott ügyletek adatainak a 648/2012/EU rendelet szerinti központosított gyűjtéséhez és kezeléséhez kapcsolódó alapvető feladatok;
            
            
               d)a származtatott ügyletek adatainak a 648/2012/EU rendelet szerinti központosított gyűjtéséhez és kezeléséhez közvetlenül kapcsolódó kiegészítő szolgáltatások nyújtása;
            
            
               e)az értékpapír-finanszírozási ügyletek adatainak az (EU) 2015/2365 rendelet szerinti központosított gyűjtéséhez és kezeléséhez kapcsolódó alapvető feladatok;
            
            
               f)az értékpapír-finanszírozási ügyletek adatainak az (EU) 2015/2365 rendelet szerinti központosított gyűjtéséhez és kezeléséhez közvetlenül kapcsolódó kiegészítő szolgáltatások nyújtása;
            
            
               g)olyan kombinált kiegészítő szolgáltatások nyújtása, amelyek közvetlenül kapcsolódnak a következőkhöz:
            
            
               i.az a) és a c) pontban említett tevékenységek;
            
            
               ii.az a) és az e) pontban említett tevékenységek;
            
            
               iii.a c) és az e) pontban említett tevékenységek;
            
            
               h)bármely más nyújtott szolgáltatás.
            
            
               (3)Az értékpapírosítási adattár adott n. évre vonatkozóan figyelembe veendő árbevétele a következők összege:
            
            
               a)az adattár bevételei vagy – az (5) bekezdés alkalmazása esetén – a (2) bekezdés a) pontjában említett tevékenységekből származó várható bevételei, az n–2. év auditált beszámolóiban foglaltaknak megfelelően;
            
            
               b)az adattárnak a (2) bekezdés b) pontjában említett tevékenységekből származó bevételei, továbbá a (2) bekezdés g) pontjának i. és ii. alpontjában említett tevékenységekből származó bevételek figyelembe veendő hányada, az n–2. év auditált beszámolóiban foglaltaknak megfelelően.
            
            
               (4)A (3) bekezdés b) pontjában említett bevételek figyelembe veendő hányada egyenlő a (2) bekezdés a) pontjában említett tevékenységekből származó bevételek és az alábbi pontokban említett tevékenységekből származó bevételek összegének hányadosával:
            
            
               a)a (2) bekezdés a) pontja;
            
            
               b)a (2) bekezdés c) pontja;
            
            
               c)a (2) bekezdés e) pontja.
            
            
               (5)Amennyiben az n–2. évre vonatkozóan nem állnak rendelkezésre auditált beszámolók, az ESMA az (EU) 2020/1230 felhatalmazáson alapuló rendelet 13. cikkének (3) bekezdése alapján az ESMA-nak benyújtott üzleti tervekben szereplő, az n. évre vonatkozó várható bevételeket használja fel. A várható bevételeket a következő elemekre kell bontani:
            
         
         
            
               a)a (2) bekezdés a) pontjában említett tevékenységekből származó várható bevételek;
            
            
               b)a (2) bekezdés b) pontjában említett tevékenységekből származó várható bevételek;
            
            
               c)a (2) bekezdés g) pontjának i. és ii. alpontjában említett tevékenységekből származó várható bevételek.
            
            
               Az az értékpapírosítási adattár, amely úgy dönt, hogy az ESMA rendelkezésére bocsátja az n. évre vonatkozó várható bevételek aktualizálását, ezt az n–1. év szeptember 30-ig teszi meg.
            
            
               3. cikk
            
            
               Nyilvántartásba vételi díj és a nyilvántartásba vétel kiterjesztéséért fizetendő díj
            
            
               (1)Amennyiben a kérelmezőt sem a 648/2012/EU rendelet 1. fejezetének VI. címe, sem az (EU) 2015/2365 rendelet III. fejezete szerint nem vették nyilvántartásba kereskedési adattárként, a nyilvántartásba vételi díj összege a következő:
            
            
               a)100 000 EUR, amennyiben az adattár a 2. cikk (2) bekezdésének b) pontjában, g) pontjának i. alpontjában vagy g) pontjának ii. alpontjában említett kiegészítő szolgáltatásokat szándékozik nyújtani;
            
            
               b)65 000 EUR, amennyiben az a) pont nem alkalmazandó.
            
            
               (2)Amennyiben a kérelmezőt a 648/2012/EU rendelet 1. fejezetének VI. címe, vagy az (EU) 2015/2365 rendelet III. fejezete szerint nyilvántartásba vették kereskedési adattárként, a nyilvántartásba vétel kiterjesztéséért fizetendő díj összege a következő:
            
            
               a)50 000 EUR, amennyiben az adattár a 2. cikk (2) bekezdésének b) pontjában, g) pontjának i. alpontjában vagy g) pontjának ii. alpontjában említett kiegészítő szolgáltatásokat szándékozik nyújtani;
            
            
               b)32 500 EUR, amennyiben az a) pont nem alkalmazandó.
            
            
               (3)Amennyiben a kérelmezőt sem a 648/2012/EU rendelet, sem az (EU) 2015/2365 rendelet szerint nem vették nyilvántartásba kereskedési adattárként, és egyidejűleg nyújt be nyilvántartásba vétel iránti kérelmeket az (EU) 2017/2402 rendelet, és vagy a 648/2012/EU rendelet vagy az (EU) 2015/2365 rendelet szerint, úgy a kérelmező az 1003/2013/EU felhatalmazáson alapuló bizottsági rendelet
                  10
                6. cikke, vagy az (EU) 2019/360 felhatalmazáson alapuló bizottsági rendelet
                  11
                5. cikkének (1) bekezdése szerinti teljes nyilvántartásba vételi díjat, és a (3) bekezdés szerinti, a nyilvántartásba vétel kiterjesztéséért fizetendő díjat fizeti.
            
            
               (4)Amennyiben a kérelmezőt sem a 648/2012/EU rendelet, sem az (EU) 2015/2365 rendelet szerint nem vették nyilvántartásba kereskedési adattárként, és egyidejűleg nyújt be nyilvántartásba vétel iránti kérelmeket mind a 648/2012/EU rendelet, mind az (EU) 2015/2365 rendelet, mind az (EU) 2017/2402 rendelet szerint, úgy a kérelmező az 1003/2013/EU felhatalmazáson alapuló bizottsági rendelet 6. cikke szerinti teljes nyilvántartásba vételi díjat, az (EU) 2019/360 felhatalmazáson alapuló bizottsági rendelet 5. cikkének (5) bekezdése szerinti, nyilvántartásba vétel kiterjesztéséért fizetendő díjat, és a (3) bekezdés szerinti, nyilvántartásba vétel kiterjesztéséért fizetendő díjat fizeti.
            
            
               (5)Annak az értékpapírosítási adattárnak, amely a nyilvántartásba vételt követően kiegészítő szolgáltatásokat nyújt, és amelyre ennek következtében az eredetileg megfizetett nyilvántartásba vételi díjnál vagy nyilvántartásba vétel kiterjesztéséért megfizetett díjnál magasabb összegű nyilvántartásba vételi díj vagy nyilvántartásba vétel kiterjesztéséért fizetendő díj hárul, meg kell fizetnie az eredetileg megfizetett nyilvántartásba vételi díj vagy nyilvántartásba vétel kiterjesztéséért megfizetett díj és az alkalmazandó magasabb összegű nyilvántartásba vételi díj vagy nyilvántartásba vétel kiterjesztéséért fizetendő díj különbözetét.
            
            
               4. cikk
            
            
               A nyilvántartásba vett értékpapírosítási adattárak és a kiterjesztett nyilvántartásba vétellel rendelkező kereskedési adattárak által fizetendő éves felügyeleti díj
            
            
               (1)Valamennyi nyilvántartásba vett értékpapírosítási adattár esetében az n. évre vonatkozó éves felügyeleti díj egyenlő az ilyen értékpapírosítási adattárak tevékenységeinek felügyeletével összefüggő kiadások becsült összegével, amelyet az ESMA-nak az adott évre vonatkozó költségvetése tartalmaz.
            
            
               (2)Az értékpapírosítási adattár által a nyilvántartásba vételének évében fizetendő éves felügyeleti díj egyenlő az 5. cikk szerint fizetendő nyilvántartásba vételi díj és az értékpapírosítási adattár nyilvántartásba vételének napján az adott év végéig hátralevő munkanapok számának szorzatával, elosztva 250-nel.
            
            
               (3)Az előző év október 1-jén vagy azt követően nyilvántartásba vett értékpapírosítási adattár által az n. évre fizetendő éves felügyeleti díj egyenlő az 5. cikk szerint fizetendő nyilvántartásba vételi díjjal.
            
         
         
            
               (4)Az előző év október 1-je előtt nyilvántartásba vett értékpapírosítási adattár által az n. évre fizetendő éves felügyeleti díj egyenlő az (1) bekezdésben említett éves felügyeleti díjnak az előző év október 1-je előtt nyilvántartásba vett összes értékpapírosítási adattár között elosztott összegével, az egyes értékpapírosítási adattáraknak a 2. cikk (3) bekezdése szerint kiszámított, figyelembe veendő árbevételének arányában.
            
            
               (5)A (2) bekezdés alapján fizetendő éves felügyeleti díj kivételével az éves felügyeleti díj soha nem lehet kevesebb, mint 30 000 EUR.
            
            
               5. cikk
            
            
               A díjfizetés általános módja
            
            
               (1)Valamennyi díjat euróban kell megfizetni. A díjakat a 6., 7. és 8. cikkben meghatározottak szerint kell megfizetni.
            
            
               (2)A díjak késedelmes megfizetése a megfizetendő összeg 0,1 %-ának megfelelő napi késedelmi díj felszámítását vonja maga után.
            
            
               6. cikk
            
            
               A nyilvántartásba vételi díjak megfizetése és a visszatérítések
            
            
               (1)A 3. cikkben említett nyilvántartásba vételi díj és a nyilvántartásba vétel kiterjesztéséért fizetendő díj az értékpapírosítási adattár által a nyilvántartásba vétel vagy a nyilvántartásba vétel kiterjesztése iránti kérelem benyújtásának időpontjában, egy összegben fizetendő.
            
            
               (2)Az értékpapírosítási adattár által megfizetett nyilvántartásba vételi díj vagy a nyilvántartásba vétel kiterjesztéséért fizetett díj felét vissza kell téríteni, amennyiben az értékpapírosítási adattár a nyilvántartásba vétel vagy a nyilvántartásba vétel kiterjesztése iránti kérelmét visszavonja, mielőtt az ESMA az (EU) 2017/2402 rendelet 10. cikkének (6) bekezdése szerint értesítette volna az értékpapírosítási adattárat a kérelme hiánytalanságáról.
            
            
               (3)A nyilvántartásba vételi díj és a nyilvántartásba vétel kiterjesztéséért fizetendő díj nem téríthető vissza, miután az ESMA az (EU) 2017/2402 rendelet 10. cikkének (6) bekezdése szerint értesítette az értékpapírosítási adattárat a kérelme hiánytalanságáról.
            
            
               7. cikk
            
            
               Az éves felügyeleti díjak megfizetése
            
            
               A 4. cikkben említett éves felügyeleti díjat egy összegben kell megfizetni legkésőbb az esedékesség szerinti év márciusának végéig, kivéve az említett cikk (2) és (3) bekezdésében említett éves felügyeleti díjat.
            
            
               Az ESMA az éves díj megfizetésének napja előtt legalább 30 naptári nappal az éves díj összegét tartalmazó terhelési értesítést küld valamennyi nyilvántartásba vett értékpapírosítási adattárnak.
            
            
               8. cikk
            
            
               Az illetékes hatóságoknál felmerülő költségek visszatérítése
            
            
               (1)Kizárólag az ESMA számítja fel a nyilvántartásba vételi díjat, a nyilvántartásba vétel kiterjesztéséért fizetendő díjat és az éves felügyeleti díjat.
            
            
               (2)Az ESMA az (EU) 2015/2365 rendelet 9. cikkének (1) bekezdésével és az (EU) 2017/2402 rendelet 14. cikkének (1) bekezdésével összhangban visszatéríti az illetékes hatóság részére az (EU) 2017/2402 rendelet szerinti feladatok végrehajtása, valamint a feladatoknak a 648/2012/EU rendelet 74. cikke szerinti átruházása következtében ténylegesen felmerült költségeket.
            
            
               9. cikk
            
         
         
            
               Hatálybalépés
            
            
               Ez a rendelet az Európai Unió Hivatalos Lapjában való kihirdetését követő huszadik napon lép hatályba.
            
            
               Ez a rendelet teljes egészében kötelező és közvetlenül alkalmazandó valamennyi tagállamban.
            
            
               Kelt Brüsszelben, -án/-én. 2020.9.18.
            
            
               
                     a Bizottság részéről
               
               
                     elnök
                     Ursula VON DER LEYEN
               
            
         
         
            
                  
                     (1)
                  
                        Az Európai Parlament és a Tanács (EU) 2017/2402 rendelete (2017. december 12.) az értékpapírosítás általános keretrendszerének meghatározásáról, az egyszerű, átlátható és egységesített értékpapírosítás egyedi keretrendszerének létrehozásáról, valamint a 2009/65/EK, a 2009/138/EK és a 2011/61/EU irányelv és az 1060/2009/EK és a 648/2012/EU rendelet módosításáról.
               
               
                  
                     (2)
                  
                        Az európai piaci infrastruktúra-rendelet (az Európai Parlament és a Tanács 648/2012/EU rendelete (2012. július 4.) a tőzsdén kívüli származtatott ügyletekről, a központi szerződő felekről és a kereskedési adattárakról).
               
               
                  
                     (3)
                  
                        Az értékpapír-finanszírozási ügyletekről szóló rendelet (az Európai Parlament és a Tanács (EU) 2015/2365 rendelete (2015. november 25.) az értékpapír-finanszírozási ügyletek és az újrafelhasználás átláthatóságáról, valamint a 648/2012/EU rendelet módosításáról).
               
               
                  
                     (4)
                  
                        A Bizottság 1003/2013/EU felhatalmazáson alapuló rendelete (2013. július 12.) a 648/2012/EU európai parlamenti és tanácsi rendeletnek az Európai Értékpapír-piaci Hatóság által a kereskedési adattáraknak felszámított díjak tekintetében történő kiegészítéséről.
               
               
                  
                     (5)
                  
                        A Bizottság (EU) 2019/360 felhatalmazáson alapuló rendelete (2018. december 13.) az (EU) 2015/2365 európai parlamenti és tanácsi rendeletnek az Európai Értékpapírpiaci Hatóság által a kereskedési adattáraknak felszámított díjak tekintetében történő kiegészítéséről.
               
               
                  
                     (6)
                  
                        HL L 347., 2017.12.28., 35. o.
               
               
                  
                     (7)
                  
                        Az Európai Parlament és a Tanács 648/2012/EU rendelete (2012. július 4.) a tőzsdén kívüli származtatott ügyletekről, a központi szerződő felekről és a kereskedési adattárakról (HL L 201., 2012.7.27., 1. o.).
               
               
                  
                     (8)
                  
                        Az Európai Parlament és a Tanács (EU) 2015/2365 rendelete (2015. november 25.) az értékpapír-finanszírozási ügyletek és az újrafelhasználás átláthatóságáról, valamint a 648/2012/EU rendelet módosításáról (HL L 337., 2015.12.23., 1. o.).
               
               
                  
                     (9)
                  
                        A Bizottság (EU) 2020/1230 felhatalmazáson alapuló rendelete (2019. november 29.) az (EU) 2017/2402 európai parlamenti és tanácsi rendeletnek az értékpapírosítási adattárként való nyilvántartásba vétel iránti kérelem részleteit, és a kereskedési adattár nyilvántartásba vételének kiterjesztése iránti egyszerűsített kérelem részleteit meghatározó szabályozástechnikai standardok tekintetében történő kiegészítéséről (HL L 289., 2020.9.3., 345. o.).
               
               
                  
                     (10)
                  
                        A Bizottság 1003/2013/EU felhatalmazáson alapuló rendelete (2013. július 12.) a 648/2012/EU európai parlamenti és tanácsi rendeletnek az Európai Értékpapír-piaci Hatóság által a kereskedési adattáraknak felszámított díjak tekintetében történő kiegészítéséről (HL L 279., 2013.10.19., 4. o.).
               
               
                  
                     (11)
                  
                        A Bizottság (EU) 2019/360 felhatalmazáson alapuló rendelete (2018. december 13.) az (EU) 2015/2365 európai parlamenti és tanácsi rendeletnek az Európai Értékpapírpiaci Hatóság által a kereskedési adattáraknak felszámított díjak tekintetében történő kiegészítéséről (HL L 81., 2019.3.22., 58. o.).